|  |  |
| --- | --- |
| OTSUS | EELNÕU |
| Vohnja | 19. juuni 2024 nr  |
|  |  |

Nõusoleku andmine juurdepääsuservituudi seadmiseks

Kadrina vald on Vainupea külas Haljala vallas asuva Morgu kinnistu (katastriüksuse tunnus 88703:002:0123) omanik. Morgu kinnistult otse avalikult kasutatavale teele juurdepääs puudub. Pihlapuu kinnistu (katastriüksuse tunnus 88703:002:0152) omanik on senini talunud oma kinnistu kasutamist juurdepääsuks Morgu kinnistule. Kadrina vald ja Pihlapuu kinnistu omanik soovivad seada notariaalse tähtajatu ja tasuta juurdepääsuservituudi lepingu vastavalt otsusele lisatud asendiskeemile Kadrina valla kasuks.

Asjaõigusseaduse §-i 172 lõike 1 kohaselt koormab reaalservituut teenivat kinnisasja valitseva kinnisasja kasuks selliselt, et valitseva kinnisasja igakordne omanik on õigustatud teenivat kinnisasja teatud viisil kasutama või et teeniva kinnisasja igakordne omanik on kohustatud oma omandiõiguse teostamisest valitseva kinnisasja kasuks teatavas osas hoiduma.

Eeltoodust tulenevalt ja tuginedes asjaõigusseaduse §-i 172 lõikele 1, Kadrina Vallavolikogu

o t s u s t a b:

1. Nõustuda Pihlapuu kinnistule (katastriüksuse tunnus 88703:002:0152) tähtajatu ja tasuta läbipääsuservituudi (PARI ID 188960) seadmisega pindalaga 63 m2 (tee teljest 1,5 m kummalegi poole) vastavalt käesoleva otsuse juurde lisatud asendiskeemile Kadrina valla kasuks.

2. Volitada vallavanem Kairit Pihlakut allkirjastama läbipääsuservituudi seadmise ja asjaõiguslepingut.

3. Läbipääsuservituudi seadmisega seonduvad notaritasud (k.a riigilõiv) tasub Kadrina vald.

4. Otsus jõustub teatavakstegemisest.

Isik, kes leiab, et haldusaktiga või haldusmenetluse käigus on rikutud tema õigusi või piiratud tema vabadusi, võib esitada Kadrina Vallavalitsusele asukohaga Rakvere tee 14, Kadrina 30 päeva jooksul, kui seadus ei sätesta teisiti, arvates päevast, millal isik vaidlustatavast haldusaktist või toimingust teada sai või oleks pidanud teada saama, vaide haldusmenetluse seaduses sätestatud korras või pöörduda kaebusega Tartu Halduskohtu Jõhvi kohtumajja (Kooli 2, Jõhvi 41598).

(allkirjastatud digitaalselt)

Madis Viise

vallavolikogu esimees

Seletuskiri otsuse eelnõu „Nõusoleku andmine juurdepääsuservituudi seadmiseks“ juurde

Morgu kinnistu asub Haljala vallas. Morgu kinnistule ja sealt tagasi avalikule teele avalik juurdepääs puudub. Seniajani on Pihlapuu kinnistu omanik suulisel kokkuleppel talunud oma kinnistult läbiliikumist, et pääseda Morgu kinnistule. Mõistlik on sellised juurdepääsu võimalused vormistada kirjalikult ja notariaalselt kinnitada. Reaalservituut antud asjas tähendab juurdepääsuservituuti.

Seletuskirja koostas Meelis Salm

jurist